เทคโนโลยีในตลาดทุน
การนำเอาเทคโนโลยีมาใช้ในธุรกิจการเงินนั้น ชัดเจนและได้เห็นกันเป็นรูปธรรมแล้ว แต่การนำเทคโนโลยีใหม่ๆ
29 ต.ค. 2565

โดย...แบงก์กลิ้ง
การนำเอาเทคโนโลยีมาใช้ในธุรกิจการเงินนั้น ชัดเจนและได้เห็นกันเป็นรูปธรรมแล้ว แต่การนำเทคโนโลยีใหม่ๆ มาใช้ในธุรกิจตลาดทุน ก็มีมาพักใหญ่ๆ แล้วเช่นกัน แต่คนทั่วไปที่ไม่ได้อยู่ในแวดวงการเงินหรือไม่ได้เล่นหุ้น อาจจะไม่เห็น เนื่องจากเป็นการใช้งานเฉพาะกลุ่มที่เกี่ยวข้องจริงๆ
ในด้านตลาดทุน ได้นำเอาหุ่นยนต์มาใช้ในการซื้อขายหุ้น มาใช้วิเคราะห์หุ้น และจะนำมาใช้ในด้านอื่นๆ อีกในอนาคต ซึ่งจำเป็นจะต้องมีกฎเกณฑ์ออกมาควบคุม
สำหรับด้านการเงิน ธนาคารแห่งประเทศไทย (ธปท.) ได้เตรียมจะตั้งหน่วยงานเฉพาะกิจดูแลฟินเทคในต้นปีหน้า โดยจะเน้นประโยชน์กับประชาชน การลดต้นทุน ความปลอดภัยของระบบ การสร้างสรรค์สินค้าทางการเงินใหม่ๆ ความเสี่ยง และความรู้ของผู้ใช้บริการที่เพียงพอ เนื่องจากปัจจุบันการทำธุรกรรมการเงินทั่วโลกเปลี่ยนแปลงไปอย่างรวดเร็วมาก และเป็นกระแสที่ไม่อาจต้านทานได้
ทางด้านตลาดทุนนั้น เป็นหน้าที่ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่ได้มีการบรรจุไว้ในแผนยุทธศาสตร์ 3 ปี (2560-2562) ของ ก.ล.ต.ที่มุ่งสร้างสภาพแวดล้อมที่เอื้ออำนวยและผลักดันให้ภาคธุรกิจใช้โอกาสจากเทคโนโลยี ด้วยการกำหนดแผนงานใน 5 ด้าน ได้แก่ การทำข้อมูลตลาดทุนให้อยู่ในรูปแบบที่พร้อมใช้ หรือนำไปต่อยอดได้อย่างรวดเร็ว อาทิ หนังสือชี้ชวนที่เครื่องอ่านได้หรือการเชื่อมอินเทอร์เฟซ
เปิดพื้นที่ให้มีที่ทดลองเทคโนโลยีใหม่ๆ สำหรับผู้ประกอบการรายเดิมและรายใหม่ อาทิ โครงการ FinTech Challenge Program และสนามทดลอง (Regulatory Sandbox) และส่งเสริมโครงสร้างพื้นฐานที่ช่วยลดต้นทุนทั้งระบบ เช่น ศูนย์ข้อมูลตัวตนลูกค้า (KYC) และการใช้บล็อกเชนในการซื้อขายหลักทรัพย์